

**ข้อบังคับมหาวิทยาลัยธรรมศาสตร์**

**ว่าด้วยการประเมินคุณสมบัติและผลงานเพื่อกำหนดตำแหน่งเป็นศาสตราจารย์ที่มีคุณสมบัติเทียบเท่า**

**ศาสตราจารย์ได้รับเงินประจำตำแหน่งสูงขึ้นของพนักงานมหาวิทยาลัย (เปลี่ยนสถานภาพ) พ.ศ. ๒๕๖๔**

\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่เป็นการสมควรกำหนดให้มีข้อบังคับว่าด้วยหลักเกณฑ์และวิธีการประเมินคุณสมบัติ  
และผลงานเพื่อกำหนดให้พนักงานมหาวิทยาลัย (เปลี่ยนสถานภาพ) เป็นศาสตราจารย์ที่มีคุณสมบัติเทียบเท่าศาสตราจารย์ได้รับเงินประจำตำแหน่งสูงขึ้น

อาศัยอำนาจตามความในมาตรา ๒๓ (๒) ประกอบมาตรา ๑๐๕ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ และโดยมติสภามหาวิทยาลัยในการประชุมครั้งที่ ๑๐/๒๕๖๓   
เมื่อวันที่ ๓๑ สิงหาคม ๒๕๖๓ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการประเมินคุณสมบัติ  
และผลงานเพื่อกำหนดตำแหน่งเป็นศาสตราจารย์ที่มีคุณสมบัติเทียบเท่าศาสตราจารย์ได้รับเงินประจำตำแหน่งสูงขึ้นของพนักงานมหาวิทยาลัย (เปลี่ยนสถานภาพ) พ.ศ. ๒๕๖๔”

**ข้อ ๒** ข้อบังคับนี้ให้ใช้บังคับตั้งแต่ถัดจากวันประกาศเป็นต้นไป

**ข้อ ๓** ในข้อบังคับนี้

“พนักงานมหาวิทยาลัย (เปลี่ยนสถานภาพ)” หมายความว่า พนักงานมหาวิทยาลัยที่ได้รับการเปลี่ยนสถานภาพจากข้าราชการพลเรือนในสถาบันอุดมศึกษาของมหาวิทยาลัยธรรมศาสตร์มาเป็นพนักงานมหาวิทยาลัยตามข้อบังคับมหาวิทยาลัยธรรมศาสตร์ว่าด้วยการเปลี่ยนสถานภาพของข้าราชการมาเป็นพนักงานมหาวิทยาลัย พ.ศ. ๒๕๕๘

“ศาสตราจารย์ได้รับเงินประตำแหน่งสูงขึ้น” หมายความว่า ข้าราชการพลเรือน  
ในสถาบันอุดมศึกษา ซึ่งได้รับการกำหนดตำแหน่งเป็นศาสตราจารย์รับเงินประจำตำแหน่งสูงขึ้น

**ข้อ ๔** ข้อบังคับนี้ให้ใช้บังคับเฉพาะกับพนักงานมหาวิทยาลัย (เปลี่ยนสถานภาพ) เท่านั้น

**ข้อ ๕** หลักเกณฑ์และวิธีการประเมินคุณสมบัติและงานทางวิชาการเพื่อให้พนักงานมหาวิทยาลัย (เปลี่ยนสถานภาพ) ซึ่งดำรงตำแหน่งศาสตราจารย์เป็นศาสตราจารย์ที่มีคุณสมบัติเทียบเท่าศาสตราจารย์

ที่ได้รับเงินประจำตำแหน่งสูงขึ้น ให้เป็นไปตามประกาศ ก.พ.อ. ที่ว่าด้วยหลักเกณฑ์และวิธีการประเมินคุณสมบัติและผลงานทางวิชาการเพื่อให้ผู้ดำรงตำแหน่งศาสตราจารย์ได้รับเงินประจำตำแหน่งสูงขึ้น   
โดยอนุโลม

**ข้อ ๖** ให้อธิการบดีเป็นผู้รักษาการตามข้อบังคับนี้

ประกาศ ณ วันที่ ๒๗ มกราคม พ.ศ. ๒๕๖๔

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย